text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000011", "text": "LELO kodi mumone mulongelanga mwanuke shi abamunena kulonga kintu kyakaswele? Usa kumumwena\u2019tu ku mpala amba bibamukoleja. Waivwana shandi umunena, kadi uyukile amba ufwaninwe kuko\u0304kela lupusa lwa shandi. Inoko pano, kasakilepo kuko\u0304kela. Kino kimfwa kilombola kikoleja kyotutanwanga nakyo batwe bonso."}, {"text_idx": "#000012", "text": "2 Kuko\u0304kela lupusa kekwitupe\u0304lelangapo nyeke. Lelo bikukolelanga kyaba kimo kuko\u0304kela boba bapelwe lupusa kampanda podi? Shi bikukolelanga, kudipo bunka. Kitatyi kyotudi\u2019mo bantu i bape\u0304leke lupusa. Nansha nabya, Bible unena\u2019mba tufwaninwe kuko\u0304kela boba badi na lupusa potudi. (Nkindi 24:21) Na bubine, kuko\u0304kela kudi na mvubu shi tusaka kwilama mu buswe bwa Leza. O mwanda, kudi bino bipangujo. Mwanda waka tukolelwanga uno muswelo kuko\u0304kela lupusa? Mwanda waka Yehova witulombanga tuko\u0304kele, ne i bika biketukwasha? Ne kadi, i mu miswelo\u2019ka motukalombola\u2019mba tuko\u0304kele lupusa?"}, {"text_idx": "#000014", "text": "3 Tubandaulei mu ki\u0304pi bubinga bubidi bukolejanga bantu kuko\u0304kela boba badi na lupusa. Dibajinji, kubulwa kubwaninina kwitukambakanyanga; kya bubidi, kukambakanyanga ne badi na lupusa potudi bene. Bubi ne kubulwa kubwaninina bya\u0304twelele mu bantu pa kala, mu budimi bwa Edena pa\u0304ikele Adama ne Eva kutombokela lupusa lwa Leza. Nanshi bubi bwa\u0304shilwile na butomboki. Kufika ne dyalelo, tubutulwanga na mutyima wa kutomboka.\u2014Ngalwilo 2:15-17; 3:1-7; N\u0303imbo 51:5; Loma 5:12."}, {"text_idx": "#000015", "text": "4 Byotudi babipya-mambo tamba kubutulwa, bavule motudi kebejangapo kwitatula ne kwianya, kadi kwityepeja nako kubasakana, nayo yo ngikadilo itulomba kutamija ne kulama. Nansha shi twingidilanga Leza na kiko\u0304keji mu myaka mivule, tubwanya kwikala na kipuni ne ditatu. Tala kimfwa kya Kola, wa\u0304di na kiko\u0304keji pamo na bantu ba Yehova mu bitatyi bivule bya makambakano. Inoko, waa\u0304bila kitenta kya\u0304mufikija ne ku kutombokela na kimpuma Mosesa, muntu wa\u0304di mwityepeje kupita bonso ba mu mafuku\u2019a. (Umbadilo 12:3; 16:1-3) Vuluka kadi ne Mulopwe Uzia, wa\u0304di na mitatulo wa\u0304katwela mu tempelo ya Yehova ne kukalonga kintu kikola kya\u0304di kilongwa\u2019nka na babitobo. (2 Bilongwa 26:16-21) Bano bantu baa\u0304ngwile bintu bibi mu butomboki bwabo. Ino, bimfwa byabo bibi i bidyumu bya mvubu kotudi batwe bonso. Tufwaninwe kulwa na mitatulo mine itulengeja tukomenwe kuko\u0304kela lupusa."}, {"text_idx": "#000020", "text": "7 Buno bule\u0304me bwitulomba kuko\u0304kela ne kulonga bivule. Twitabijanga kuko\u0304kela Yehova mwanda tumuswele. Inoko, kudi ne bitatyi bimo biketukolela kuko\u0304kela. Pamo bwa mwana wanenenwanga\u2019po ku ngalwilo, biketulomba papo twikale kuko\u0304kelelela. Tuyukile amba Yesu wa\u0304ko\u0304kelelele ku kiswa-mutyima kya Shandi nansha ke pokya\u0304mwekele bu kikomo. Ko kunena wa\u0304nena Shandi amba: \u201cKiswa-mutyima kyobe kilongeke, ke kyamipo, aa.\u201d\u2014Luka 22:42."}, {"text_idx": "#000021", "text": "8. (a) Kuko\u0304kelelela lupusa lwa Yehova dyalelo kulombanga bika ne bika, ne i bika bilombola mumwena Yehova uno mwanda? (b) I bika biketukwasha tuteje n\u0303eni ne kwitabija bulombodi? (Tala kapango \u201c Ivwana N\u0303eni, Tambula Bulombodi.\u201d)"}, {"text_idx": "#000022", "text": "8 Na bubine, dyalelo Yehova kesambengapo netu mpala na mpala; wingidijanga Kinenwa kyandi ne bemaniji bandi pano pa ntanda. O mwanda divule dine, tuko\u0304kelelelanga lupusa lwa Yehova na kule\u0304meka boba batongele, nansha balekele bendelele na kwituludika. Shi tutombokele bano bantu\u2014kimfwa na kupela kwitabija madingi ne bulombodi bwa mu Bisonekwa bobaleta\u2014tukalobeja Leza. Bene Isalela poba\u0304shilwile kwiuningauninga ne kutombokela Mosesa, Yehova wa\u0304mwene amba i aye obatombokela.\u2014Umbadilo 14:26, 27."}, {"text_idx": "#000024", "text": "9 Kadi tuko\u0304kelanga lupusa mwanda wa buswe botuswele bakwetu. Namani? Langa\u2019po bidi shi wi sola. Kunekenya divita ne kupanda kwenu, bimanine pa muswelo witabija sola ne sola bulombodi buletwa na komanda, kwibule\u0304meka ne kwibuko\u0304kela. Shi ufutulule ne kupela ino ndudi, nankyo ubatu\u0304la bu\u0304mi bwa basola bakwenu mu kyaka. Eyo, dyalelo bibumbo bya basola ba ino ntanda baletanga musala. Ino, Yehova udi na bibumbo bya basola balonga enka biyampe. Bible utela Leza misunsa mivule bu \u201cYehova wa bibumbo.\u201d (1 Samwele 1:3) Aye i Kala\u0304la wendeja bibumbo bikatampe bya bipangwa bya ku mushipiditu bya bukomo bukatampe. Kyaba kimo, Yehova udingakanyanga bengidi bandi ba pano panshi na kibumbo kya basola. (N\u0303imbo 68:11; Ezekyele 37:1-10) Shi tutombokele bantu bapelwe lupusa na Yehova potudi, tubulwepo kutu\u0304la bu\u0304mi bwa basola bakwetu ba ku mushipiditu mu kyaka? Shi mwine Kidishitu watombokela bakulumpe batongelwe, bakwabo mu kipwilo bakokeja kususukila\u2019mo. (1 Kodinda 12:14, 25, 26) Shi mwana watomboka, kisaka kituntulu kikambakananga. Nanshi tukalombola\u2019mba tuswele banabetu shi twikala na mushipiditu wa kuko\u0304kela ne kwingidila pamo."}, {"text_idx": "#000057", "text": "\u201cNkilangapo amba madingi\u2019a adi mafwaninwe.\u201d Tukokeja kulanga\u2019mba madingi adi keape\u0304nwepo pa kitatyi kifwaninwe nansha amba upe\u0304nan\u0303ene\u2019o\u2019wa kadipo uyukile mwanda onso senene. Kilongwa kyetu kibajinji kyaikala kya kupumpunya madingi. (Bahebelu 12:5) Batwe bonso byotudi ba kubulwa kubwaninina, le, pabulwe padi i milangwe\u2019ko yetu ya motumwena mwanda yo ilomba kusendululwa? (Nkindi 19:3) Le kepadipo buluji kampanda bupotoloke bwa kupe\u0304lwa madingi? Nanshi ye botufwaninwe kuta\u2019ko mutyima. Kinenwa kya Leza kituson\u0303anya\u2019mba: \u201cUminina\u2019tu ku bulombodi, kokalekelela\u2019bopo; wibulaminine, mwanda abo [bo] bobe bu\u0304mi.\u201d\u2014Nkindi 4:13.\n\u201cNkisakengapo kundingila owa muswelo.\u201d Dyese, Kinenwa kya Leza kilombola muswelo ufwaninwe kupa\u0304nwa madingi. (Ngalatea 6:1) Kadi Bible unena monka\u2019mba: \u201cBonso i bapye mambo kadi kebafikilangapo pa ntumbo ya Leza.\u201d (Loma 3:23) Shi tusaka kudingilwa madingi mabwaninine mu muswelo mubwaninine, i enka poso muntu upa\u0304na\u2019o nandi ekale mubwaninine. (Yakoba 3:2) Yehova witudingilanga kupityila ku bantu ba kubulwa kubwaninina, o mwanda twepukei kutala enka muswelo oapa\u0304nwa. Yuka i myanda\u2019ka idi mu madingi\u2019a, ne kulombela uyuke mwa kulondela\u2019o.\n\u201cKafwaninwepo kundingila ami!\u201d Shi tumona\u2019mba madingi i a bitupu mwanda wa buko\u0304keko\u0304ke bwa mwine udingila\u2019o, nankyo i biyampe tuvuluke myanda yanenwa ku\u0304lu. Kadi napo, shi tulanga\u2019mba kimano kyetu, bwino, nansha mingilo yetu mu kipwilo bibetutu\u0304la peulu pakoma kudingilwa, nankyo tufwaninwe kusendulula mulangilo wetu. Mu Isalela wa kala, balopwe ba\u0304di na mingilo mikatampe, ino nansha nabya, ba\u0304di bafwaninwe kuteja madingi atamba ku bapolofeto, ku babitobo, ne ku babikalwa babo bene. (2 Samwele 12:1-13; 2 Bilongwa 26:16-20) Dyalelo, bulongolodi bwa Yehova i butu\u0304le\u2019ko bantu bampikwa kubwaninina mwanda wa kwitudingila, kadi bene Kidishitu batame basangelanga madingi ne kwialonda. Shi tudi na biselwa bivule kupita bakwabo, ye potufwaninwe kwikadila na bujalale ne kwityepeja mwanda wa kushila banabetu kimfwa na kuteja madingi ne kwialonda.\u20141 Temote 3:2, 3; Tetusa 3:2."}, {"text_idx": "#000058", "text": "\u201cNkilangapo amba madingi\u2019a adi mafwaninwe.\u201d Tukokeja kulanga\u2019mba madingi adi keape\u0304nwepo pa kitatyi kifwaninwe nansha amba upe\u0304nan\u0303ene\u2019o\u2019wa kadipo uyukile mwanda onso senene. Kilongwa kyetu kibajinji kyaikala kya kupumpunya madingi. (Bahebelu 12:5) Batwe bonso byotudi ba kubulwa kubwaninina, le, pabulwe padi i milangwe\u2019ko yetu ya motumwena mwanda yo ilomba kusendululwa? (Nkindi 19:3) Le kepadipo buluji kampanda bupotoloke bwa kupe\u0304lwa madingi? Nanshi ye botufwaninwe kuta\u2019ko mutyima. Kinenwa kya Leza kituson\u0303anya\u2019mba: \u201cUminina\u2019tu ku bulombodi, kokalekelela\u2019bopo; wibulaminine, mwanda abo [bo] bobe bu\u0304mi.\u201d\u2014Nkindi 4:13."}, {"text_idx": "#000059", "text": "\u201cNkisakengapo kundingila owa muswelo.\u201d Dyese, Kinenwa kya Leza kilombola muswelo ufwaninwe kupa\u0304nwa madingi. (Ngalatea 6:1) Kadi Bible unena monka\u2019mba: \u201cBonso i bapye mambo kadi kebafikilangapo pa ntumbo ya Leza.\u201d (Loma 3:23) Shi tusaka kudingilwa madingi mabwaninine mu muswelo mubwaninine, i enka poso muntu upa\u0304na\u2019o nandi ekale mubwaninine. (Yakoba 3:2) Yehova witudingilanga kupityila ku bantu ba kubulwa kubwaninina, o mwanda twepukei kutala enka muswelo oapa\u0304nwa. Yuka i myanda\u2019ka idi mu madingi\u2019a, ne kulombela uyuke mwa kulondela\u2019o."}, {"text_idx": "#000061", "text": "Na bubine, i kutupu muntu udi peulu pa madingi. O mwanda nanshi tusumininwei kwitabija madingi, kwialonda na kiko\u0304keji, ne kufwija\u2019ko Yehova na mutyima umo pangala pa kino kyabuntu kinyongolola bu\u0304mi. Bine madingi i muswelo ulombola Yehova amba wituswele, kadi netu tusakanga kwilama mu buswe bwa Leza.\u2014Bahebelu 12:6-11."}, {"text_idx": "#000062", "text": "Bulongolodi bwa\u0304di bulombwa kutu\u0304lwa\u2019ko mu Isalela wa kala. Mosesa bunka ka\u0304dipo wa kubwanya kwendeja senene bantu tununu na tununu mu ntanda mutuputupu mudi byaka. Le wa\u0304longele\u2019po namani? \u201cEbiya kadi Mosesa watonga mu Isalela monso bana-balume babwanye, webalupula\u2019bo ke bamfumu ba ku bantu, baledi ba tununu, baledi ba tutwa, baledi ba makumi atano ne baledi ba bu-dikumi.\u201d\u2014Divilu 18:25.\nNe dyalelo nadyo bulongolodi budi na mvubu umbukata bwa bene Kidishitu. O mwanda mwine kisumpi kya busapudi kidi na mutadi, kipwilo nakyo na bakulumpe, kisumpi kampanda kya bipwilo kidi na mutadi wa kipindi, kadi ntanda nayo idi na Komite wa Ntanda nansha Komite wa Musambo. Na buno bulongolodi, kibape\u0304lela boba bengila bu bakumbi bakumbe senene miko\u0304ko ya Yehova yobapelwe kulama. Bano bakumbi bakeshintulwila ku meso a Yehova ne a Yesu Kidishitu.\u2014Bilongwa 20:28.\nIno mpango ya bulongolodi ilomba batwe bonso twikale kuko\u0304kela ne kuko\u0304kelelela. Ketusakilepo kwikala bwa Deotefese, wa\u0304budilwe bule\u0304me ku bendeji ba mu mafuku abo. (3 Yoano 9, 10) Ino, tusakanga kuteja binenwa bya\u0304sonekele mutumibwa Polo amba: \u201cKo\u0304kelai boba bemutangidile kumeso ne kwibako\u0304kelelela, mwanda balamanga nyeke myuya yenu bu bantu bakeshintulwila; amba balonge namino na nsangaji ke na kubinzapo, nabya bikemwikadila bibi.\u201d (Bahebelu 13:17) Bamo bako\u0304kelanga enka shi byobya byanena boba bebalelele ye byobasaka, ino shi ke abyopo nansha shi kadi kebajingulwilepo mwanda mwine, bapela kuko\u0304kela. Vulukai amba mulangwe wa kuko\u0304kelelela witulomba kuko\u0304kela ne mu byoketusangedilepo. I biyampe umo ne umo eipangule amba, \u2018Lelo nko\u0304kele ne kuko\u0304kelelela boba bandelele?\u2019\nShako, Kinenwa kya Leza kekitelelepo kamwanda ne kamwanda ka mufwaninwe kwendela kipwilo. Inoko, Bible unena\u2019mba: \u201cBintu byonso bilongwe bya bule\u0304me ne mu ndudi.\u201d (1 Kodinda 14:40) Kitango Kyendeji kiko\u0304kelanga uno muson\u0303anya na kutu\u0304la\u2019ko miswelo palapala ya mingidilo ne ndudi mwanda wa kipwilo kingile senene kwampikwa kavutakanya. Bana-balume bene Kidishitu bavuijanga\u2019mo kipindi kyabo na kuleta kimfwa mu kuko\u0304kela pobalonda ino mpangiko. Balombolanga amba badi na \u201cmutyima unekena, [bako\u0304kela] bukidi bonka\u201d ku boba bebendeja. (Yakoba 3:17) O mwanda banabetu mu kisumpi ne kisumpi, mu kipwilo, mu kipindi, ne mu ntanda badi na dyese dya kwikala kibumbo kya bantu badi umbumo, bengila mu ndudi ne kumwekeja ngikadila ya Leza wa nsangaji.\u20141 Kodinda 14:33; 1 Temote 1:11.\nPakwabo kadi, binenwa bya Polo bidi mu Bahebelu 13:17 bilombola kibipi\u0304le kubulwa kuko\u0304kela. Kukokeja kulengeja boba bapelwe biselwa bengile na \u2018kubinza.\u2019 Bano batutu bakamona mwingilo wabo bu kiselwa kile\u0304ma shi bekale na bantu mu luombe badi na mutyima wa kubulwa kwingidila pamo, wa butomboki. Kadi \u201cbikemwikadila\u201d banwe bibi, ke kipwilo kituntulu kadi. Bine kudi ne kintu kikwabo kibi kikokeja kumweka shi ubapele kuko\u0304kelelela mpangiko ya kiteokratike. Shi muntu apele na kibengo kuko\u0304kela, waone bu\u0304mi bwandi bwa ku mushipiditu, ne kwikolela kina na Shandi udi mu\u0304lu. (N\u0303imbo 138:6) Shi ke pano, tusumininwei nyeke kuko\u0304kela ne kuko\u0304kelelela."}, {"text_idx": "#000063", "text": "Bulongolodi bwa\u0304di bulombwa kutu\u0304lwa\u2019ko mu Isalela wa kala. Mosesa bunka ka\u0304dipo wa kubwanya kwendeja senene bantu tununu na tununu mu ntanda mutuputupu mudi byaka. Le wa\u0304longele\u2019po namani? \u201cEbiya kadi Mosesa watonga mu Isalela monso bana-balume babwanye, webalupula\u2019bo ke bamfumu ba ku bantu, baledi ba tununu, baledi ba tutwa, baledi ba makumi atano ne baledi ba bu-dikumi.\u201d\u2014Divilu 18:25."}]